Í dag er þess minnst að tuttugu ár eru frá árás hryðjuverkamanna í Bandaríkjunum, 11. september 2001. Tæplega þrjú þúsund manns týndu lífi og heimurinn varð ekki samur á eftir.
Þriðjudagsmorgunn í New York, klukkan er korter í níu, sumir mættir til vinnu en aðrir á leiðinni. Flugvél frá American Airlines kemur svífandi í átt að norðurturni World Trade Center-byggingarinnar, hún beygir ekki af leið heldur skellur á fullri ferð á turninum. (HLJÓÐ) Sautján mínútum síðar kemur flugvél frá United Airlines og stefnir á suðurturninn. (HLJÓÐ) Innan tveggja klukkustunda eru þessi 110 metra háu mannvirki hrunin. Þriðju vélinni var rænt yfir Ohio og henni flogið á Pentagon, höfðstöðvar varnarmálastofnunar Bandaríkjanna. Fjórða vélin lenti á akri í Pennsylvaníu en talið er að henni hafi verið ætlað að fljúga á Hvíta húsið eða á þinghúsið á Capitol-hæð. Ein kenningin er sú að vélin hafi brotlent þegar farþegar hennar réðust gegn flugræningjunum. Á rúmum klukkutíma hafði hryðjuverkamönnum tekist að ræna fjórum flugvélum í innanlandsflugi í Bandaríkjunum. Talið er að þeir hafi verið nítján og í hverri vél voru menn sem höfðu lært að fljúga í Bandaríkjunum. Farþegar í vélunum fjórum voru tæplega 300 en alls týndu tæplega þrjú þúsund manns lífi. Forsetinn George Bush ávarpaði þjóðina.
Böndin bárust snemma að al-Qaeda-hryðjuverkasamtökunum og leiðtoga þeirra, Osama bin Laden. Hann hafði áður lýst yfir heilögu stríði gegn Bandaríkjunum. Árásirnar á tvíburaturnana og hernaðaraðgerðir sem fylgdu í kjölfarið höfðu áhrif um heim allan. Heimurinn varð ekki samur á eftir.
Bandaríkjamenn minnast þess að í dag eru tuttugu ár liðin frá einum mannskæðustu hryðjuverkaárásum sögunnar. Tæplega þrjú þúsund manns létust í árásum.